『扁鵲倉公伝』『扁鵲倉公列伝』江戸・嘉永二年影宋本『扁鵲倉公列伝』：オリエント出版、東洋医学善本叢書第五期（1992 年）
宋版もほぼ適用。
底本としたテキストは、最も信頼における版本を使用。
版本の明らかな誤字、脱字と思われる部分は訂正し句の終わりに※印を付記。

■扁鵲伝□□□□□□□□□□□□□□□□□□□□□
扁鵲者．勃海郡鄭人也．
姓秦氏．名越人．少時爲人舍長．舍客長桑君過．扁鵲獨奇之．常謹遇之．長桑君亦知扁鵲非常人
也．出入十餘年．乃呼扁鵲私坐．
間與語曰．我有禁方．年老．欲傳與公．公毋泄※．
扁鵲曰．敬諾．乃出其懷中藥予扁鵲．飮是以上池之水．三十日．當知物矣．
乃悉取其禁方書．盡與扁鵲．忽然不見．殆非人也．扁鵲以其言飮藥三十日．視見垣一方人．以此視病．盡見五藏癥結．
特以診脉爲名耳．爲醫或在齊．或在趙．在趙者．名扁鵲．

當晉昭公時．諸大夫彊而公族弱．趙簡子爲大夫．
專國事．簡子疾五日．不知人．大夫皆懼．於是召扁鵲．扁鵲入視病出．董安于問扁鵲．扁鵲曰．
血脉治也．而何怪．
昔秦穆公嘗如此七日而寤．寤之日．
告公孫支與子輿曰．我之帝所甚樂．
吾所以久者．適有所學也．
帝告我．晉國且大亂．五世不安．其後將霸．未老而死．霸者之子且令而國男女無別．公孫支書而
藏之．秦策於是出．夫獻公之亂．文公之霸．而襄公敗秦師於殽．而歸縱淫．此子之所聞．今主君之病與之同．不出三日必間．間必有言也．

居二日半．簡子寤．

語諸大夫曰．我之帝所甚樂．與百神遊於鈞天．廣樂九奏．萬舞．不類三代之樂．其聲動心．有一
熊欲援我．帝命我射之．中熊．熊死．有羆來．我又射之．中羆．羆死．帝甚喜．賜我二笥．皆有副．吾見兒在帝側．
帝屬我一翟犬曰．及而子之壯也．以賜之．帝告我．晉國且世衰．七世而亡．
嬴姓將大．敗周人於范魁之西．而亦不能有也．董安于受言．書而藏之．以扁鵲言告簡子．簡子賜
扁鵲田四萬畝．

其後扁鵲過虢．虢太子死．扁鵲至虢宮門下．問中庶子喜方者．
曰．太子何病．國中治穰過於衆事．
中庶子曰．太子病．血氣不時．交錯而不得泄．暴發於外．則爲中害．精神不能止邪氣．邪氣畜積而不得泄．是以陽緩而陰急．故暴蹶而死．
扁鵲曰．其死何如時．
曰．雞鳴．至今．
曰．收乎．
曰．未也．其死未能半日也．言臣齊勃海秦越人也．家在於鄭．未嘗得望精光．
侍謁於前也．聞太子不幸而死．臣能生之．

中庶子曰．先生得無誕之乎．何以言太子可生也．臣聞上古之時．醫有兪跗．
治病不以湯液．醴灑．鑱石．撟引．案扤※．毒熨．一撥見病之應．因五藏之輸．
乃割皮解肌．訣脉結筋．搦髓腦．揲荒爪幕．湔浣腸胃．漱滌五藏．練精易形．先生之方能若是．
則太子可生也．不能若是而欲生之．曾不可以告咳嬰之兒．終日．
扁鵲仰天歎曰．夫子之爲方也．若以管窺天．以郄視文．越人之爲方也．不待切脉望色聽聲寫形．
言病之所在．聞病之陽．論得其陰．聞病之陰．論得其陽．
病應見於大表．不出千里決者．至衆不可曲止也．子以吾言爲不誠．
試入診太子．嘗聞其耳鳴而鼻張．循其兩股以至於陰當尚温也．
中庶子聞扁鵲言．目眩然而不瞚．舌撟然而不下．乃以扁鵲言入報虢君．虢君聞之大驚．出見扁鵲
於中闕．
曰．竊聞高義之日久矣．然未嘗得拜謁於前也．先生過小國．幸而擧之．偏國寡臣幸甚．有先生則活．無先生則棄捐填溝壑．長終而不得反．言未卒．因嘘唏服臆．魂精泄横．流涕長潸．
忽忽承後．悲不能自止．容貌變更．
扁鵲曰．若太子病．所謂尸蹶者也．夫以陽入陰中．動胃．
繵縁中經維絡．別下於三焦膀胱．是以陽脉下遂．
陰脉上爭．會氣閉而不通．
陰上而陽内行．下内鼓而不起．上外絶而不爲使．上有絶陽之絡．下有破陰之紐．
破陰絶陽．之色已廢脉亂．故形靜如死状．太子未死也．夫以陽入陰支蘭藏者生．
以陰入陽支蘭藏者死．凡此數事．皆五藏蹶中之時暴作也．良工取之．

拙者疑殆．

扁鵲乃使弟子子陽厲鍼砥石．以取外三陽五會．
有間．太子蘇．乃使子豹爲五分之熨．以八減之齊．和煮之．以更熨兩臍下．
太子起坐．更適陰陽．但服湯二旬而復故．故天下盡以扁鵲爲能生死人．
扁鵲曰．越人非能生死人也．此自當生者．越人能使之起耳．

扁鵲過齊．齊桓侯客之．入朝見曰．君有疾．在腠理．不治將深．桓侯曰．寡人無疾．扁鵲出．
桓侯謂左右曰．醫之好利也．欲以不疾者爲功．後五日．
扁鵲復見曰．君有疾．在血脉．不治恐深．
桓侯曰．寡人無疾．扁鵲出．桓侯不悦．
後五日扁鵲復見曰．君有疾．在腸胃間．不治將深．桓侯不應．扁鵲出．桓侯不悦．後五日．扁鵲
復見．望見桓侯而退走．桓侯使人問其故．
扁鵲曰．疾之居腠理也．湯熨之所及也．在血脉．鍼石之所及也．
其在腸胃．酒醪之所及也．其在骨髓．雖司命無奈之何．今在骨髓．臣是以無請也．後五日．桓侯
體病．使人召扁鵲．扁鵲已逃去．桓侯遂死．

使聖人預知微．能使良醫得蚤從事．則疾可已．身可活也．
人之所病．病疾多．而醫之所病．病道少．故病有六不治．驕恣不論於理．
一不治也．輕身重財．
二不治也．衣食不能適．
三不治也．陰陽并．藏氣不定．
四不治也．形羸不能服藥．
五不治也．信巫不信醫．
六不治也．有此一者．則重難治也．

扁鵲名聞天下．過邯鄲．聞貴婦人．即爲帶下醫．過雒陽．聞周人愛老人．即爲耳目痺醫．
來入咸陽．聞秦人愛小兒．即爲小兒醫．
隨俗爲變．秦太醫令李醯．自知伎不如扁鵲也．
使人刺殺之．至今天下言脉者．由扁鵲也．

-------------------------------■倉公伝□□□□□□□□□□□□□□□□□□□□□
太倉公者．齊太倉長．臨菑人也．姓淳于氏．名意．少而喜醫方術．
高后八年．更受師同郡元里公乘陽慶．慶年七十餘．無子．使意盡去其故方．更悉以禁方予之．傳黄帝扁鵲之脉書．五色診病．知人生死．決嫌疑．定可治．及藥論甚精．受之三年．爲人治病．決
死生多驗．然左右行游諸侯．不以家爲家．或不爲人治病．病家多怨之者．

文帝四年中．人上書言意．以刑罪．當傳西之長安．意有五女．隨而泣．
意怒罵曰．生子不生男．緩急無可使者．於是少女緹縈．傷父之言．乃隨父西．
上書曰．妾父爲吏．齊中稱其廉平．今坐法當刑．妾切痛．死者不可復生．而刑者不可復續．雖欲
改過自新．其道莫由．終不可得．妾願入身爲官婢．以贖父刑罪．使得改行自新也．書聞．上悲其
意．此歳中亦除肉刑法．

意家居．詔召問所爲治病．死生驗者幾何人．主名爲誰．詔問故太倉長臣意．方伎所長．及所能治病者．有其書．無有．皆安受學．受學幾何歳．嘗有所驗．何縣里人也．何病．醫藥已其病之状．
皆何如．具悉而對．
臣意對曰．自意少時喜醫藥．醫藥方．試之多不驗者．至高后八年．得見師臨菑元里公乘陽慶．慶年七十餘．意得見事之．
謂意曰．盡去而方書．非是也．慶有古先道．
遺傳黄帝扁鵲之脉書．五色診病．知人生死．決嫌疑．定可治．及藥論書甚精．我家給富．心愛公．
欲盡以我禁方書悉教公．
臣意即曰．幸甚．非意之所敢望也．
臣意即避席再拜．謁受其脉書上下經．五色診．奇咳術．揆度陰陽外變．藥論．石神．接陰陽禁書．
受讀解驗之．可一年所．明歳即驗之．有驗．然尚未精也．要事之三年所．即嘗已爲人治．診病決
死生．有驗精良．今慶已死十年所．臣意年盡三年．年三十九歳也．

○診藉①
齊侍御史成．自言病頭痛．臣意診其脉．
告曰．君之病．惡不可言也．即出．
獨告成弟昌曰．此病疽也．内發於腸胃之間．

後五日當癰腫．
後八日．嘔膿死．成之病．得之飮酒且内．成即如期死．所以知成之病者．臣意切其脉．得肝氣．
肝氣濁而靜．此内關之病也．
脉法曰．脉長而弦．不得代四時者．其病主在於肝．和即經主病也．代則絡脉有過．經主病和者．
其病得之筋髓裏．其代絶而脉賁者．病得之酒且内．
所以知其後五日而癰腫．
八日嘔膿死者．切其脉時．少陽初代．代者經病．病去過人．人則去．絡脉主病．當其時．少陽初
關一分．故中熱而膿未發也．及五分．則至少陽之界．
及八日．則嘔膿死．故上二分而膿發．至界而癰腫．盡泄而死．熱上．則熏陽明．爛流絡．流絡動．
則脉結發．脉結發．則爛解．故絡交熱．氣已上行．至頭而動．故頭痛．

○診藉②
齊王中子諸嬰兒小子病．召臣意診切其脉．
告曰．氣鬲病．病使人煩懣．食不下．時嘔沫．病得之少憂．數忔食飮．臣意即爲之作下氣湯以飮之．一日氣下．二日能食．三日即病愈．
所以知小子之病者．診其脉．心氣也．濁躁而經也．此絡陽病也．
脉法曰．脉來數．病去難．而不一者．病主在心．周身熱．脉盛者．爲重陽．重陽者逿心主※．
故煩懣食不下．則絡脉有過．絡脉有過．則血上出．血上出者死．此悲心所生也．病得之憂也．

○診藉③
齊郎中令循病．衆醫皆以爲蹶．入中而刺之※．
臣意診之曰．湧疝也．令人不得前後溲．
循曰．不得前後溲三日矣．臣意飮以火齊湯．
一飮得前溲．
再飮大溲．
三飮而疾愈．
病得之内．所以知循病者．切其脉時．右口氣急．脉無五藏氣．右口脉大而數．數者．中下熱而湧．
左爲下．右爲上．皆無五藏應．
故曰湧疝．中熱．故溺赤也．

○診藉④
齊中御府長信病．臣意入診其脉．
告曰．熱病氣也．然暑汗．脉少衰．不死．
曰．此病得之當浴流水而寒甚．已則熱．

信曰．唯．然．往冬時．爲王使於楚．至莒縣陽周水．而莒橋梁頗壞．信則擥車轅．未欲渡也．馬驚即墮．信身入水中．幾死．吏即來救信．出之水中．衣盡濡．有間而身寒．已熱如火．至今不可以見寒．
臣意即爲之液湯火齊．逐熱．
一飮汗盡．
再飮熱去．
三飮病已．即使服藥．
出入二十日．身無病者．所以知信之病者．切其脉時．并陰．
脉法曰．熱病陰陽交者死．切之不交．并陰．并陰者．脉順清而愈．其熱雖未盡．猶活也．腎氣有
時間濁．在太陰脉口而希．是水氣也．腎固主水．故以此知之．失治一時※．即轉爲寒熱．

○診藉⑤
齊王太后病．召臣意入診脉．
曰．風癉客脬．難於大小溲．溺赤．
臣意飮以火齊湯．
一飮即前後溲．再飮病已．溺如故．病得之流汗出滫．滫者．去衣而汗晞也．所以知齊王太后病者．
臣意診其脉．切其太陰之口．濕然．風氣也．
脉法曰．沈之而大堅．浮之而大緊者．病主在腎．腎切之而相反也．脉大而躁．大者膀胱氣也．躁
者中有熱而溺赤．

○診藉⑥
齊章武里曹山跗病．
臣意診其脉曰．肺消癉也．加以寒熱．
即告其人曰．死．不治．適其共養．此不當醫．
治法曰．後三日而當狂．妄起行欲走．後五日死．即如期死．山跗病．得之盛怒而以接内．所以知山跗之病者．臣意切其脉．肺氣熱也．
脉法曰．不平不鼓．形弊．此五藏高之遠數以經病也．故切之時．不平而代．不平者．血不居其處．
代者．時參撃並至．乍躁乍大也．此兩絡脉絶．故死不治．所以加寒熱者．言其人尸奪．尸奪者形弊．形弊者不當關灸鑱石及飮毒藥也．
臣意未往診時．齊太醫先診山跗病．灸其足少陽脉口．而飮之半夏丸．病者即泄注．腹中虚．又灸
其少陰脉．是壞肝剛絶深．如是重損病者氣．以故加寒熱．
所以後三日而當狂者．肝一絡連屬．結絶乳下陽明．故絡絶．開陽明脉．陽明脉傷．即當狂走．
後五日死者．肝與心相去五分．
故曰五日盡．盡即死矣．

○診藉⑦
齊中尉潘滿如病小腹痛．
臣意診其脉曰．遺積瘕也．臣意即謂齊太僕臣饒．
内史臣繇曰．中尉不復自止於内．
則三十日死．
後二十餘日．溲血死．病得之酒且内．所以知潘滿如病者．
臣意切其脉．深小弱．其卒然合．合也．是脾氣也．右脉口氣至緊小．見瘕氣也．以次相乘．故三十日死．
三陰倶搏者如法．不倶搏者．決在急期．一搏一代者近也．故其三陰搏．溲血如前止．

○診藉⑧
陽虚侯相趙章病．召臣意．衆醫皆以爲寒中．
臣意診其脉曰．迵風．迵風者．飮食下嗌．而輒出不留．
法曰．五日死．而後十日乃死．病得之酒．所以知趙章之病者．臣意切其脉．脉來滑．是内風氣也．
飮食下嗌而輒出不留者．法五日死．皆爲前分界法．後十日乃死．所以過期者．其人嗜粥．故中藏
實．中藏實．故過期．
師言曰．安穀者過期．不安穀者不及期．

○診藉⑨
濟北王病．召臣意診其脉．
曰．風蹶胸滿．即爲藥酒．盡三石．病已．得之汗出伏地．
所以知濟北王病者．臣意切其脉時．風氣也．心脉濁．病法．過入其陽．陽氣盡而陰氣入．陰氣入
張．則寒氣上而熱氣下．故胸滿．汗出伏地者．切其脉．氣陰．陰氣者．病必入中．出及瀺水也．

○診藉⑩
齊北宮司空命婦出於病．衆醫皆以爲風入中．病主在肺．刺其足少陽脉．
臣意診其脉曰．病氣疝客於膀胱．難於前後溲．而溺赤．病見寒氣則遺溺．使人腹腫．出於病得之
欲溺不得．因以接内．所以知出於病者．切其脉．大而實．其來難．是蹶陰之動也．脉來難者．疝
氣之客於膀胱也．腹之所以腫者．言蹶陰之絡結小腹也．蹶陰有過．則脉結動．動則腹腫．臣意即灸其足蹶陰之脉．左右各一所．即不遺溺而溲清．小腹痛止．即更爲火齊湯．以飮之．三日而疝氣
散．即愈．

○診藉⑪

故濟北王阿母自言．足熱而懣．
臣意告曰．熱蹶也．則刺其足心各三所．案之無出血．病旋已．病得之飮酒大醉．

○診藉⑫
濟北王召臣意診脉．諸女子侍者至女子豎．豎無病．
臣意告永巷長曰．豎傷脾．不可勞．法．當春嘔血死．
臣意言王曰．才人女子豎何能．
王曰．是好爲方．多伎能．爲所是案法新．往年市之民所四百七十萬．曹偶四人．
王曰．得毋有病乎．
臣意對曰．豎病重．在死法中．王召視之．其顏色不變．以爲不然．不賣諸侯所．至春．豎奉劔從王之廁．王去．豎後．王令人召之．即仆於廁．嘔血死．病得之流汗．流汗者同法．病内重．毛髮而色澤．脉不衰．此亦關内之病也．

○診藉⑬
齊中大夫病齲齒．臣意灸其左手太陽明脉※．即爲苦參湯．日嗽三升．出入五六日．病已．得之風
及臥開口食而不嗽．

○診藉⑭
菑川王美人懷子而不乳．來召臣意．臣意往．飮以莨 櫚藥一撮．以酒飮之．旋乳．臣意復診其脉．
而脉躁．躁者有餘病．即飮以消石一齊．出血．血如豆．比五六枚．

○診藉⑮
齊丞相舍人奴從朝入宮．臣意見之食閨門外．望其色．有病氣．臣意即告宦者平．平好爲脉．學臣
意所．臣意即示之舍人奴病．
告之曰．此傷脾氣也．當至春鬲塞不通．不能食飮．法．至夏泄血死．
宦者平即往告相曰．君之舍人奴有病．病重．死期有日．
相君曰．卿何以知之．
曰．君朝時入宮．君之舍人奴．盡食閨門外．平與倉公立．
即示平曰．病如是者死．
相即召舍人而謂之曰．公奴有病．不．
舍人曰．奴無病．身無痛者．至春果病．至四月．泄血死．

所以知奴病者．脾氣周乘五藏．傷部而交．故傷脾之色也．望之殺然黄．察之如死青之茲．衆醫不
知．以爲大蟲．不知傷脾．所以至春死病者．胃氣黄．黄者土氣也．土不勝木．故至春死．所以至
夏死者．
脉法曰．病重而脉順清者曰内關．内關之病．人不知其所痛．心急然無苦．若加以一病死中春．一
愈順．及一時．其所以四月死者．診其人時愈順．愈順者人尚肥也．奴之病得之流汗數出．炙於火
而以出見大風也※．

○診藉⑯
菑川王病．召臣意診脉．
曰．蹶上．爲重頭痛．身熱．使人煩懣．臣意即以寒水拊其頭．刺足陽明脉．左右各三所．病旋已．
病得之沐髮未乾而臥．診如前．所以蹶頭熱至肩．

○診藉⑰
齊王黄姫兄黄長卿家．有酒召客．召臣意．諸客坐．未上食．
臣意望見王后弟宋建．
告曰．君有病．
往四五日．君要脇痛．不可俛仰．又不得小溲．不亟治．病即入濡腎．及其未舍五藏．急治之．病方今客腎濡．此所謂腎痺也．
宋建曰．然．建故有要脊痛．往四五日．天雨．
黄氏諸倩．
見建家京下方石．即弄之．建亦欲效之．效之．不能起．即復置之．暮要脊痛．不得溺．
至今不愈．建病得之好持重．所以知建病者．臣意見其色．太陽色乾．腎部上及界．要以下者．枯四分所．故以往四五日．知其發也．臣意即爲柔湯使服之．十八日所而病愈．

○診藉⑱
濟北王侍者韓女病．要背痛．寒熱．衆醫皆以爲寒熱也．
臣意診脉曰．内寒．月事不下也．即竄以藥．旋下．病已．病得之欲男子而不可得也．所以知韓女之病者．診其脉時．切之．腎脉也．嗇而不屬．嗇而不屬者．其來難堅．
故曰．月不下．肝脉弦．出左口．
故曰．欲男子不可得也．

○診藉⑲
臨菑氾里女子薄吾病甚．衆醫皆以爲寒熱篤．當死．不治．
臣意診其脉曰．蟯瘕．

蟯瘕爲病．腹大．上膚黄麤．循之戚戚然．臣意飮以芫華一撮．即出蟯可數升．
病已．三十日如故．病蟯得之於寒濕．寒濕氣宛篤不發．化爲蠱．臣意所以知薄吾病者※．切其脉．
循其尺．其尺索刺麤．而毛美奉髮．是蟲氣也．其色澤者．中藏無邪氣及重病．

○診藉⑳
齊淳于司馬病．臣意切其脉．
告曰．當病迵風．迵風之状．飮食下嗌．輒後之．病得之飽食而疾走．
淳于司馬曰．我之王家食馬肝．食飽甚．見酒來．即走去．驅疾至舍．即泄數十出．
臣意告曰．爲火齊米汁飮之．七八日而當愈．時醫秦信在旁．臣意去．
信謂左右閣都尉曰．意以淳于司馬病爲何．
曰．以爲迵風．可治．信即笑曰．是不知也．淳于司馬病．法．當後九日死．即後九日不死．其家
復召臣意．
臣意往問之．盡如意診．臣即爲一火齊米汁使服之．
七八日病已．所以知之者．診其脉時．切之．盡如法．其病順．故不死．

○診藉 21
齊中郎破石病．
臣意診其脉．
告曰．肺傷．不治．
當後十日丁亥．溲血死．
即後十一日．溲血而死．破石之病．得之墮馬僵石上．所以知破石之病者．切其脉．得肺陰氣．其來散數道至而不一也．色又乘之．所以知其墮馬者．切之得番陰脉．番陰脉入虚裏．乘肺脉．肺脉
散者．固色變也．乘之．所以不中期死者．
師言曰．病者安穀即過期．不安穀則不及期．其人嗜黍．黍主肺．故過期．所以溲血者．
診脉法曰．病養喜陰處者順死．喜養陽處者逆死．其人喜自靜不躁．又久安坐伏几而寐．故血下泄．

○診藉 22
齊王侍醫遂病．自練五石服之．臣意往過之．
遂謂意曰．不肖有病．幸診遂也．臣意即診之．
告曰．公病中熱．
論曰．中熱不溲者．不可服五石．石之爲藥精悍．公服之．不得數溲．亟勿服．色將發癰．
遂曰．
扁鵲曰．陰石以治陰病．陽石以治陽病．夫藥石者．有陰陽水火之齊．故中熱．即爲陰石柔齊治之．
中寒．即爲陽石剛齊治之．
臣意曰．公所論遠矣．扁鵲雖言若是．然必審診．起度量．立規矩．稱權衡．合色脉．表裏有餘不
足順逆之法．參其人動靜．與息相應．乃可以論．

論曰．陽疾處内．陰形．應外者．不加悍藥及鑱石．夫悍藥入中．則邪氣辟矣．而宛氣愈深．
診法曰．二陰應外．一陽接内者．不可以剛藥．剛藥入．則動陽．陰病益衰．陽病益著．邪氣流行．
爲重困於兪．忿發爲疽．意告之後百餘日．果爲疽發乳上．入缺盆．死．此謂論之大體也．必有經
紀．拙工有一不習．文理陰陽失矣．

○診藉 23齊王故爲陽虚侯時病甚．衆醫皆以爲蹶．臣意診脉．以爲痺．根在右脇下．大如覆杯．令人喘逆氣．
不能食．臣意即以火齊粥且飮．六日．氣下．即令更服丸藥．出入六日．病已．病得之内．診之時．
不能識其經解．大識其病所在．

○診藉 24
臣意常診安陽武都里成開方．開方自言．以爲不病．臣意謂之．病苦沓風．三歳．四支不能自用．
使人瘖．瘖即死．今聞其四支不能用．瘖而未死也．病得之數飮酒．以見大風氣．所以知成開方病者．診之．
其脉法奇咳言曰．藏氣相反者死．切之得腎反肺．
法曰．三歳死也．

○診藉 25
安陵阪里公乘項處病．
臣意診脉曰．牡疝．牡疝在鬲下．上連肺．病得之内．
臣意謂之．愼毋爲勞力事※．則必嘔血死．處後蹴踘．要蹶寒．汗出多．即嘔血．
臣意復診之曰．當旦日日夕死．即死．病得之内．所以知項處病者．切其脉．得番陽．番陽入虚裏．
處旦日死．一番一絡者．牡疝也．

◎問答①
臣意曰．他所診期決死生．及所治已病衆多．久頗忘之．不能盡識．不敢以對．

◎問答②
問臣意．所診治病．病名多同而診異．或死或不死．何也．
對曰．病名多相類．不可知．故古聖人爲之脉法．以起度量．立規矩．縣權衡．案繩墨．調陰陽．
別人之脉．各名之．與天地相應．參合於人．故乃別百病以異之．有數者皆異之．無數者同之．然脉法不可勝驗．診疾人以度異之．乃可別同名．命病主在所居．今臣意所診者．皆有診籍．所以別

之者．臣意所受師方．適成．師死．以故表籍所診．期決死生．觀所失所得者合脉法．以故至今知之．

◎問答③
問臣意曰．所期病決死生．或不應期．何故．
對曰．此皆飮食喜怒不節．或不當飮藥．或不當鍼灸．以故不中期死也．

◎問答④
問臣意．意方能知病死生．論藥用所宜．諸侯王大臣．有嘗問意者．不及文王病時．不求意診治．
何故．
對曰．趙王．膠西王．濟南王．呉王．皆使人來召臣意．臣意不敢往．文王病時．臣意家貧．欲爲
人治病．誠恐吏以除拘臣意也．故移名數左右．不脩家生．出行游國中．問善爲方數者．事之久矣．
見事數師．悉受其要事．盡其方書意．及解論之．身居陽虚侯國．因事侯．侯入朝．臣意從之長安．
以故得診安陵項處等病也．

◎問答⑤
問臣意．知文王所以得病不起之状．
臣意對曰．不見文王病．然竊聞文王病喘．頭痛．目不明．臣意心論之．以爲非病也．以爲肥而蓄精．身體不得搖．骨肉不相任．故喘．不當醫治．
脉法曰．年二十．脉氣當趨．年三十．當疾歩．年四十．當安坐．年五十．當安臥．年六十已上．
氣當大董．文王年未滿二十．方脉氣之趨也．而徐之．不應天道四時．後聞醫灸之即篤．此論病之過也．臣意論之．以爲神氣爭而邪氣入．非年少所能復之也．以故死．所謂氣者．當調飮食．擇晏
日．車歩廣志．以適筋骨肉血脉以瀉氣．故年二十．是謂易貿．法不當砭灸．砭灸至氣逐．

◎問答⑥
問臣意師慶安受之．聞於齊諸侯不．
對曰．不知慶所師受．慶家富．善爲醫．不肯爲人治病．當以此故不聞．
慶又告臣意曰．愼毋令我子孫知若學我方也．

◎問答⑦
問臣意．師慶何見於意而愛意．欲悉教意方．對曰．臣意不聞師慶爲方善也．意所以知慶者．意少時好諸方事．臣意試其方．皆多驗精良．臣意聞菑川唐里公孫光．善爲古傳方．
臣意即往謁之．得見事之．受方化陰陽．及傳語法．臣意悉受書之．臣意欲盡受他精方．公孫光曰．
吾方盡矣．不爲愛公所．吾身已衰．無所復事之．是吾年少所受妙方也．悉與公．毋以教人．
臣意曰．得見事侍公前．悉得禁方．幸甚．意死不敢妄傳人．
居有間．公孫光間處．臣意深論方．見言百世爲之精也．
師光喜曰．公必爲國工．吾有所善者．皆疏同産．處臨菑．善爲方．吾不若．其方甚奇．非世之所聞也．吾年中時．嘗欲受其方．
楊中倩不肯曰．若非其人也．胥與公往見之．當知公喜方也．其人亦老矣．其家給富．時者未往．
會慶子男殷．來獻馬．因師光．奏馬王所．意以故得與殷善．
光又屬意於殷曰．意好數．公必謹遇之．其人聖儒．即爲書以意屬楊慶．以故知慶．臣意事慶謹．
以故愛意也．

◎問答⑧
問臣意曰．吏民嘗有事學意方．及畢盡得意方不．何縣里人．
對曰．臨菑人宋邑．邑學臣意．教以五診．歳餘．濟北王遣太醫高期．王禹．學臣意．教以經脉高下．及奇絡結．當論兪所居．及氣當上下出入．正邪逆順※．以宜鑱石定砭灸處．歳餘．菑川王．
時遣太倉馬長馮信正方．臣意教以案法逆順．論藥法．定五味．及和齊湯法．高永侯家丞杜信．喜脉．來學臣意．教以上下經脉．五診．二歳餘．臨菑召里唐安來學臣意．教以五診．上下經脉．奇咳．四時應陰陽動※．未成．除爲齊王侍醫．

◎問答⑨
問臣意．診病決死生．能全無失乎．
臣意對曰．意治病人．必先切其脉乃治之．其逆者不可治※．其順者乃治之．心不精脉．所期死生．
視可治．時時失之．臣意不能全也．

太史公曰．女無美惡．居宮見妬．士無賢不肖．入朝見疑．故扁鵲以其伎見殃．倉公乃匿迹自隱而當刑．緹縈通尺牘．父得以後寧．
故老子曰．美好者不祥之器．豈謂扁鵲等邪．若倉公者可謂近之矣．